Tom Behnke (FRI), 2000-03-21:
Som medforslagsstiller støtter Frihed 2000 naturligvis beslutningsforslaget, men jeg er da lidt forundret over, at man skal have skudt i skoene, at det her beslutningsforslag har til formål at chikanere de arbejdsløse mest muligt, at forslaget her har til formål at chikanere arbejdsgiverne mest muligt, og at forslaget her i det hele taget er et forslag om at smadre hele det danske arbejdsmarked.
Vi har jo hørt ordførerne sige, at det bliver konsekvenserne af beslutningsforslaget.
Hvis vi som forslagsstillere havde ønsket det, så havde vi selvfølgelig skrevet det ligeud.
Vi er ikke sådan, at vi har en skjult dagsorden, det er ikke sådan, at vi går og gemmer noget under bordet eller andre steder.
Vi skriver da tingene, som de er, vi skriver det, vi ønsker, og det, vi ønsker, er frihed.
Vi ønsker selvfølgelig ikke at ødelægge det for nogen, tværtimod ønsker vi at gøre det bedre, men vi er helt indstillede på - og selvfølgelig ved vi det, et parti, der bygger hele sin politik på den personlige frihed - at frihed har en pris, ja, det har det.
Det har bl.a. den pris, at man er nødt til at træffe et valg.
Når man så har truffet et valg, må man tage konsekvensen af sit valg, det er også noget af den pris, man må betale, men sådan er frihed.
Der er også mulighed for at træffe et forkert valg, men jeg tror, at den oplyste befolkning, vi har, selvfølgelig vil søge til de a-kasser, hvor man får den bedste service, hvor man har den bedste mulighed for hurtigt at komme i arbejde igen. Jeg kan godt blive lidt misundelig på hr. Ole Vagn Christensen og ligesindede
, fordi det er jo lidt, som om at da hr. Ole Vagn Christensen blev valgt til Folketinget og gik ind gennem døren til Christiansborg, så han lyset.
Fra det tidspunkt vidste hr. Ole Vagn Christensen, hvad der var bedst for alle danskere i hele Danmark i enhver tænkelig situation, og derfor skal man selvfølgelig i hr. Ole Vagn Christensens verden ikke overdrage nogen beslutning overhovedet til befolkningen.
Det vil selvfølgelig være forkert, for hr. Ole Vagn Christensen ved jo bedre end os alle sammen, hvad der er bedst for os.
Derfor ønsker hr. Ole Vagn Christensen selvfølgelig selv at sidde og træffe alle beslutninger på vegne af alle borgere i det her land.
Sådan er det.
Spørgsmålet er så, om det er sandheden.
Er det sådan, det forholder sig?
Er det sådan, at bare fordi man er socialdemokrat, har man set lyset, når man er blevet valgt
til Folketinget?
Nej, det er noget, som socialdemokrater går og bilder sig selv ind, og det er forkert.
Men de skyklapper, man har fået på, når man er valgt som socialdemokrat til det her Folketing, er det meget svært at få af igen, men man får
forhåbentlig
en dag, og ellers sker der heldigvis det næste gang, at vælgerne selvfølgelig vælger nogle andre politikere end socialdemokrater til at lede det her land, og det ser vi frem til
Man ved jo godt, at de socialistiske fagforeninger her i landet misbruger a-kasserne til at skaffe sig medlemmer.
Vi har et system her i landet, som man ville kritisere alle andre lande for at have.
Vi har et system, der forudsætter, at man er medlem af og aktivt støtter en socialistisk forening, hvis man vil have et arbejde her i landet.
Det er primært, at det er en forudsætning.
Så kan man tale om menneskerettigheder og alt sådan noget andet i andre fjerne lande, og det går fint.
Men når man skal kigge på sig selv og menneskerettighederne i Danmark, så halter det noget så alvorligt, for man vil bevare magten, man vil have magten både i de socialistiske fagforeninger og selvfølgelig deraf følgende også i a-kasserne, for dem misbruger man til at skaffe sig flere medlemmer.
Jeg må sige, at når SF taler for hensynet til arbejdsgiverne og Socialdemokratiet taler for hensynet til de arbejdsløse, så lyder begge dele lige hult i ørerne på os, lige hult, for det er selvfølgelig falsk.
Vi ved jo godt, at f.eks. når de socialistiske fagforeninger laver blokader mod virksomheder, hvor der måske er 50 ansatte, er der en eller to, der er medlem af SiD.
Så tvinger man resten - 48-49 ansatte - til at melde sig ind i en socialistisk forening.
Resultatet er mange gange, at så lukker virksomheden, og der bliver en masse mennesker arbejdsløse, eller virksomheden flytter til udlandet, og igen står en masse danskere og er blevet arbejdsløse.
Så man skal lade være med at give indtryk af, at man taler de arbejdsløses sag, det gør man selvfølgelig ikke.
Vi har den klare opfattelse, at enten skal der være total frihed til, at man kan oprette sine a-kasser, eller også skulle man gøre det modsatte, nemlig lægge det hele ind under arbejdsformidlingen.
Dybest set er det jo noget pjat, at man både skal på arbejdsformidling og i a-kasse, når man er blevet ledig.